Per Dalgaard (DF), 2011-02-25:
Som det er nævnt tidligere, omhandler det her lovforslag et EU-direktiv, som handler om mulighederne – mulighederne – for at lagre CO2 i undergrunden, det såkaldte CCS-direktiv, som i øvrigt er en del af en energipakke, der blev vedtaget i december 2008.
Men det er hver enkelt stats suveræne afgørelse, hvorvidt man vil acceptere lagring af CO2 i undergrunden, og hvis der sker en udsivning, efter at man har accepteret en lagring, så er det staten, der er den, som må udrede de skader, der måtte være sket.
Dernæst åbner lovforslaget for en bedre mulighed for at efterforske og udnytte geotermi, som jo har været drøftet i ret lang tid, og som Dansk Folkeparti finder uhyre interessant.
Mange fjernvarmeværker er jo også interesseret i at kunne gøre det og har forespurgt, om det var muligt.
Det bliver det så med det her lovforslag.
Lovforslaget revurderer også undergrundsloven, så den er mere up to date.
Men jeg må sige, at jeg er lidt betænkelig ved det, når der faktisk i lovforslaget står, at ministeren skal godkende et koncept for, hvordan man vil udnytte en olieforekomst, og hvilken type anlæg man ønsker at anvende til dette, om det skal være bemandet eller ubemandet, og om det skal være en havbundsløsning eller noget andet fancy for at føre olien i land.
Da jeg sad og læste det, tænkte jeg: Hvilken forstand har ministeren mon på disse meget tekniske spørgsmål – eller med al ære og respekt embedsværket?
Det fremføres også, at lovforslaget ingen økonomiske konsekvenser har for det offentlige.
Altså, jeg vil nok sige, at hvis alle de her ting skal gennemgås af et embedsværk, tager det dog lidt tid.
Såfremt en stat accepterer, at CO2 kan lagres i undergrunden, skal der oprettes et register over udstedte lagringstilladelser, og der skal være nogle lukkede lagringslokaliteter.
Der skal ske en grundig undersøgelse af de geologiske forhold, før en eventuel lagringstilladelse vil blive godkendt.
Når der nu har været og er udtrykt bekymring om det, ikke kun i folket, men også blandt mine kære kollegaer herinde, kunne jeg ikke lade være med lige at tage en kopi af bilag 1, som knytter sig til lovforslaget, hvor der står, at den undersøgelse om undergrundens beskaffenhed for at kunne lagre CO2 skal udføres i tre trin.
For det første en dataindsamling, som skal opstille en volumetrisk og statisk tredimensional jordmodel af lagringslokaliteten og lagringskompleksiteten, herunder dækbjergarten og det omgivende område, herunder de hydraulisk forbundne områder, og så er der en række specificeringer af det.
Dernæst er der trin 2: Bygning af den tredimensionelle statiske geologiske model, hvor der også er en række underpunkter, bl.a. at det skal ske ved hjælp af en computerbaseret reservoirsimulering ud fra de data, man indsamler.
Og i trin 3 står der: En karakterisering af dynamisk opførelse i forbindelse med lagring karakteriseret ved følsomhed og risikovurdering.
Og det har også i sig selv en række trin under sig.
Så den bekymring, som jeg har stor respekt for hos befolkningen, er der jo også givet udtryk for i forbindelse med lovforslaget, og jeg finder, at det, som man her egentlig lægger op til, inden man overhovedet tillader noget, faktisk er meget gennemført, meget minutiøst beskrevet.
Og selv om nogle måske synes, at det, der foregår i Energiudvalget, ikke i sig selv borger for, at det sker på korrekt vis, så er jeg meget tryg ved den model, der nu her er lagt op til.